b'\n_START_ARTICLE_\nSimon A\xc5\xa1i\xc4\x8d\n_START_SECTION_\n\xc5\xbdivljenje\n_START_PARAGRAPH_\nPater Simon A\xc5\xa1i\xc4\x8d se je rodil 30. novembra 1906 v posavskem zaselku Trebe\xc5\xbe kot prvi od treh otrok. Ljudsko \xc5\xa1olo je obiskoval v Brestanici, gimnazijo v samostanu v Sti\xc4\x8dni, kamor je pri\xc5\xa1el s 13. leti. Gimnazijo in maturo je kon\xc4\x8dal na Poljskem v cistercijanskemu samostanu Mogila pri Krakovu. Bogoslovje je \xc5\xa1tudiral v cistercijanskem samostanu Marienstatt v Nem\xc4\x8diji in v Ljubljani. V Sti\xc4\x8dni je bil 24. avgusta leta 1930 posve\xc4\x8den v duhovnika. \xc5\xa0e dvakrat je od\xc5\xa1el v Mogilo, kjer je bil magister novincev redovnih bratov, predavatelj teologije in spovednik. V Ljubljani je bil od 1936 do 1941 prefekt v samostanskem Slom\xc5\xa1kovem zavodu, nato je v samostanu v Sti\xc4\x8dni opravljal razli\xc4\x8dne samostanske slu\xc5\xbebe. Nekaj \xc4\x8dasa je pou\xc4\x8deval teologijo, 20 let je bil \xc5\xbeupnik sti\xc5\xa1ke \xc5\xbeupnije, 30 let je bil samostanski prior, to je opatov pomo\xc4\x8dnik v predstojni\xc5\xa1ki slu\xc5\xbebi. Poleg materinega jezika je govoril nem\xc5\xa1ko, poljsko in latinsko. Pater Simon A\xc5\xa1i\xc4\x8d je umrl v torek 25. avgusta 1992.\n_START_SECTION_\nA\xc5\xa1i\xc4\x8deva pot\n_START_PARAGRAPH_\nOb stoletnici A\xc5\xa1i\xc4\x8devega rojstva je bila na podro\xc4\x8dju Ljubljanskega barja odprta A\xc5\xa1i\xc4\x8deva pot. A\xc5\xa1i\xc4\x8deva pot povezuje: ve\xc4\x8dnamensko, varno, dru\xc5\xbeinsko, pe\xc5\xa1, kolesarsko, \xc5\xa1portno, vpre\xc5\xbeno, rekreativno, u\xc4\x8dno, botani\xc4\x8dno, vodno, zra\xc4\x8dno, gozdno, arheolo\xc5\xa1ko in drugo pot. Pot je s prilo\xc5\xbeeno rumeno-zeleno markacijo in ima enak pomen kot belo-rde\xc4\x8da na planinski poti. V osnovi je namenjena u\xc5\xbeivanju v barjanski naravi.'